Activitatea colectivului de cadre didactice din cadrul

 Departamentului de Educatie fizica si Sport

Educația fizică, componentă a educației generale , are un caracter predominant formativ, care alături de educația intelectuală, estetică, are mari implicații în dezvoltarea tinerei generații. Cea mai complexă functie a Educației fizice o reprezintă funcția educativă, știut fiind faptul că acest tip de activitate are o influență deosebită în dezvoltarea personalității omului.

Educația fizică din învățământul universitar, are scopul este de a rezolva o serie de sarcini cu privire la dezvoltarea, consolidarea și perfecționarea unor indici fizici și psihici, cu influențe pozitive asupra unor însușiri de personalitate necesare viitorilor specialiști, urmărind în același timp dezvoltarea anumitor competențe, printre care:

* Responsabilitatea
* Familiarizarea cu rolurile și activitățile specifice muncii în echipă
* Distribuirea de sarcini pentru nivelurile subordonate
* Rezolvarea de sarcini
* Capacitatea de cooperare
* Formarea unor seturi de valori concorde cu cerințele societății actuale
* Capacitatea de practicare independentă a exercițiilor fizice.

Disciplina Educație Fizică are statut de disciplină obligatorie fiind cuprinsă în planurile de învățământ, pentru anii I și II, ale tuturor facultăților din cadrul UTCB: Căi ferate, Drumuri și Poduri, Instalații, Utilaj Tehnologic, Geodezie, Hidrotehnică, Construcții Civile, Industriale și Agricole, FILS, DLSC.

*Domeniul de competenţă* -îl reprezintă activitatea de educație fizică și sport,disciplină obligatorie, cuprinsă în planurile de învățământ pentru anii I și II ale tuturor facultăților din cadrul UTCB. Unii dintre membrii departamentului sunt foști sportivi de performanță, maeștri ai sportului, campioni naționali, balcanici și europeni, care prin experiența lor în domeniu, asigură o activitate didactică competentă și un plus de valoare procesului instructiv-educativ.

Educația fizică în mediul universitar urmărește dezvoltarea unui set de valori și conduite, compatibile cu o societate modernă și în permanentă schimbare. Strategiile educative apar ca niște procese interactive, în care profesorul trebuie să fie mai mult un organizator al situațiilor de învățare, el având rolul de a media și facilita accesul la informație. Este un proces deliberat construit și dirijat pentru a asigura realizarea următoarelor obiective:

-asigurarea unei stări optime de sănătate;

-perfecționarea dezvoltării fizice și a capacității motrice ;

-însușirea unor cunoștințe teoretice din domeniul fizilologiei, igienei efortului fizic, biomecanicii etc;

-însușirea unor procedee tehnico-tactice din diverse jocuri sportive-baschet, fotbal, volei, handbal,tenis,badminton etc;

-formarea capacității de a practica exercițiile fizice în mod independent, individual sau în grup în timpul liber;

Un rol important în motivarea studenților pentru o viața activă, îl are cadrul didactic, el fiind considerat unul din cei mai influenți factori pentru motivarea lor. Funcție de particularitățile individuale, de motivațiile, opțiunile și nivelul de pregătire al studenților, programa la disciplina Educație Fizică este flexibilă și adaptată nevoilor acestora , studenții putând opta pentru practicarea mai multor discipline la alegere(baschet, fotbal, volei, badminton, tenis de masă, aerobic, fitness etc)

Colectivul departamentului, asigură pe lângă activitatea didactică din cadrul orelor din planul de învățământ, și competiții la diverse discipline, pe ani de studiu (I si II), cât și la nivel de universitate (Cupa A. Saligny). Competiția, care se desfășoară anual, este adresată atât studenților din anii I-IV cât și cadrelor didactice, în scopul promovării efectelor benefice ale practicării exercițiilor fizice și sportului în general. Acțiunea organizată de către departamentul nostru ia amploare de la an la an, interesul și numărul participanților fiind în creștere.

De asemenea, sub atenta îndrumare a cadrelor didactice, studenții UTCB participă la competiții organizate la nivelul Centrului Universitar București, mulți dintre ei reușind calificarea în fazele superioare ale competiției (finalele naționale).

Pentru studenții care doresc să practice extracurricular activitatea fizică , departamentul nostru a pus la dispoziția acestora- lecții de fitness, aerobic, baschet,volei, handbal etc.

Membrii catedrei sunt angajaţi și în *activitatea de cercetare,* abordând probleme de mare complexitate şi actualitate din domeniu. Precizăm că șapte cadre didactice din cadrul departamentului frecventează în prezent cursurile doctorale, iar alte șase au obținut deja titlul de doctor.

În fiecare an universitar, Departamenul nostru organizează sesiuni naționale de comunicări științifice specifice domeniului nostru de activitate, intenționând ca aceste sesiuni să devină conferințe cu participare internațională.

Colectivul departamentului reușește astfel să îmbine în mod fericit latura practică a activității noastre cu activitatea științifică,unii membri participând la conferinţe internaţionale, congrese şi simpozioane unde au susţinut diverse articole ştiinţifice.